Diari Oficial de la Generalitat Valenciana


Sumari del DOGV 7082, del 05-08-2013 (2013/8303)

RESOLUCIÓ de 31 de juliol de 2013, de la Conselleria d'Educació, Cultura i Esport, per la qual es resolen els expedients de renovació, incorporació i modificació dels convenis i concerts educatius d'Educació Infantil, Educació Especial, Educació Primària, Educació Secundària Obligatòria, Batxillerat i cicles formatius.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7082

Data del DOGV
:   05-08-2013

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2013/8303


Data del document
:   31-07-2013

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament
    * administració local
    * educació preescolar
    * ensenyament secundari
    * ensenyament primari
    * legislació
    * ensenyament privat
    * ensenyament públic
    * educació especial
    * formació professional

RESOLUCIÓ de 31 de juliol de 2013, de la Conselleria d'Educació, Cultura i Esport, per la qual es resolen els expedients de renovació, incorporació i modificació dels convenis i concerts educatius d'Educació Infantil, Educació Especial, Educació Primària, Educació Secundària Obligatòria, Batxillerat i cicles formatius. [2013/8303]  
Els expedients sobre renovació, incorporació i modificació dels convenis i concerts educatius han sigut incoats d'ofici o a instància dels titulars dels centres docents, segons el que establix el Reial Decret 2377/85, de 18 de desembre, pel qual s'aprova el Reglament de Normes Bàsiques sobre Concerts Educatius (BOE 310 de 27.12.1985) i l'Orde 7/2013, de 30 de gener, de la Conselleria d'Educació, Cultura i Esport, per la qual s'establix el procediment que han de seguir els centres docents de la Comunitat Valenciana per a sol·licitar l'accés al règim de convenis o concerts educatius, la renovació, la pròrroga, o la modificació d'estos i s'aproven els models de documents administratius en què s'han de formalitzar els esmentats convenis o concerts (DOCV 6955, de 31.01.2013).  
S'han contemplat les consignacions pressupostàries existents en les línies de subvenció, previstes en els vigents pressupostos de la Generalitat, per al finançament amb fons públics de les ensenyances que s'han d'impartir en els centres docents acollits al règim de convenis i concerts educatius, així com el que establix la disposició addicional dèsset de la Llei 11/2012, de 27 de desembre, de Pressupostos de la Generalitat per a l'exercici 2013. A este efecte la Conselleria d'Educació, Cultura i Esport va elevar proposta al Consell, que amb l'acord de 26 de juliol de 2013 va establir en 30 unitats el màxim increment d'unitats concertades en el curs 2013-2014 respecte al curs 2012-2013.  
  
En les direccions territorials competents en matèria educativa s'han tramitat els expedients de sol·licitud. La Inspecció d'Educació i els directors territorials han emés els informes i propostes preceptius, i també les comissions territorials de concerts, en l'àmbit de les seues competències.  
La Direcció General competent després, si és el cas, de l'audiència prèvia als interessats, ha elevat la proposta corresponent de data 31 de juliol de 2013.  
De conformitat amb la Llei Orgànica 8/1985, de 3 de juliol, reguladora del dret a l'educació (BOE 159, de 04.07.1985); la Llei Orgànica 2/2006, de 3 de maig, d'Educació (BOE 106, de 04.05.2006); el Reial Decret 2377/1985, de 18 de desembre, modificat pel Reial Decret 139/1989, de 10 de febrer (BOE 36, de 11.02.1989), el Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 2/2006, de 3 de maig, d'Educació (BOE 167, 14.07.2006), Llei 11/2012, de 27 de desembre, de Pressupostos de la Generalitat per a l'exercici 2013 (DOCV 6933, 31.12.2012), l'Acord del Consell de 26 de juliol de 2013 pel qual s'autoritza el nombre màxim d'unitats escolars a concertar en centres privats sostinguts amb fons públics per al curs escolar 2013-2014 i l'Orde 7/2013, de 30 de gener, de la Conselleria d'Educació, Cultura i Esport (DOCV 6955, 31.01.2013).  
  
Per tot això, vista la proposta del director general de Centres i Personal Docent de data 31 de juliol de 2013 i de conformitat amb esta, d'acord amb el que preveu l'article 7 del Reial Decret 2377/1985, i en exercici de les atribucions conferides per l'article 28, de la Llei 5/1983, de 30 de desembre, del Consell i 28 de la Llei 5/1983, de 30 de desembre, del Consell, l'article 4 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport i dins dels límits establits en l'acord del Consell de 26 de juliol de 2013, resolc:  
  
  
Primer. Resolució  
Estimar o desestimar, segons el que s'establix per a cada un dels casos relacionats en els annexos de la present resolució, les sol·licituds formulades pels titulars dels centres i les modificacions tramitades d'ofici sobre les matèries següents:  
1. Incorporació al règim de concerts educatius.  
2. Renovació dels convenis o concerts educatius subscrits al seu dia entre els centres i la conselleria competent en matèria educativa i modificacions per alteració del nombre d'unitats.   
Tot això referit a les etapes o nivells, nombre d'unitats expressades i pels motius que s'indiquen en els annexos a què es referix l'article 9 de la present resolució.  
En els annexos, pel que fa a l'etapa de Batxillerat, es diferencien les unitats convencionals i les mixtes. Es considerarà unitat mixta aquella que agrupe alumnat de més d'una modalitat de Batxillerat i que es podrà desdoblar en les assignatures corresponents a cada modalitat. Pel que fa a les unitats d'Educació Especial, Suport a la Integració, tant d'Educació Infantil i Primària com d'Educació Secundària, es diferencien les unitats convencionals i les corresponents a mitja jornada.  
  
En ambdós casos, el finançament d'estes unitats s'establix en els mòduls econòmics de distribució de fons públics per a sosteniment de centres concertats de la Llei 11/2012, de 27 de desembre, de Pressupostos de la Generalitat per a l'exercici 2013 (DOCV 6933, 31.12.2012).  
  
  
Segon. Data d'efectes dels convenis o concerts  
D'acord amb el que preveu l'article 18 de l'Orde 7/2013, de 30 de gener, els convenis o concerts educatius que es formalitzen per aprovació de la present Resolució tindran una duració de quatre cursos acadèmics, a partir del curs 2013-2014.  
En el cas de les unitats que es concerten amb caràcter provisional, i d'acord amb el que establix l'article 20 de l'Orde 7/2013, de 30 de gener, tindrà efectes exclusivament per al curs 2013-2014.  
  
Tercer. Concerts de Formació Professional dual i Formació Professional inicial.  
Els concerts de les ensenyances postobligatòries de Formació Professional dual i Formació Professional inicial es regularan d'acord amb el que establix l'article 36 i en la disposició addicional tercera de l'Orde 7/2013, de 30 de gener.  
Les unitats per a les quals s'aprova el concert seran, per a cada centre i cicle, les que s'expressen en els annexos a què es referix l'article 9 de la present resolució, sempre que després de la comprovació prèvia de la inspecció educativa els grups s'hagen constituït d'acord amb el que s'establix en l'orde precitada.   
  
Quart. Concerts de Batxillerat  
Els concerts de les ensenyances postobligatòries de Batxillerat es regularan d'acord amb el que establix la disposició addicional quarta de l'Orde 7/2013, de 30 de gener.  
Les unitats per a les quals s'aprova el concert seran, per a cada centre i curs, les que s'expressen en els annexos a què es referix l'article 9 de la present resolució, sempre que després de la comprovació prèvia de la inspecció educativa les unitats s'hagen constituït d'acord amb el que s'establix en l'orde precitada.   
  
Quint. Control financer i terminis   
1. Els centres concertats quedaran subjectes al control de caràcter financer que les disposicions vigents atribuïxen a la Intervenció General de la conselleria competent en matèria d'hisenda de la Generalitat, així com a la Inspecció Financera i Tributària del Ministeri competent en matèria d'hisenda, segons el que establix l'article 9 de l'Orde 7/2013, de 30 de gener.  
En els mesos de gener i juny de cada any de vigència del concert, el centre aportarà, davant de la direcció territorial competent en matèria educativa corresponent, certificació actualitzada d'estar al corrent de les obligacions tributàries amb la Generalitat i la hisenda autonòmica amb els considerants següents:   
1.1. Certificació actualitzada de l'administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.  
1.2. Certificació actualitzada de la delegació corresponent de l'Agència Estatal de l'Administració Tributària, acreditativa del fet que l'entitat es troba al corrent de les seues obligacions tributàries amb la hisenda estatal.  
1.3. Certificació actualitzada de la conselleria competent en matèria d'hisenda de la Generalitat, acreditativa del fet que l'entitat es troba al corrent de les seues obligacions tributàries amb la hisenda autonòmica valenciana.  
Els certificats enumerats en els apartats 1.2 i 3 no s'han de presentar si s'ha autoritzat l'Administració a obtindre per via telemàtica en l'imprés de sol·licitud.   
En el cas que els titulars dels centres no hagen donat la dita autorització, s'hauran d'aportar en el termini establit. Es presentaran documents originals o fotocòpies compulsades d'estos certificats.  
2. Una vegada transcorregut un mes des de la finalització dels terminis establits en l'article 9 de l'Orde 7/2013, de 30 de gener, per a presentar la documentació requerida, sense que hi haja causa que ho justifique, o si de la documentació presentada es desprén que el centre no està al corrent de les seues obligacions tributàries i davant la Seguretat Social, la titularitat del centre perdrà el dret, si és el cas, a la subscripció del corresponent document administratiu de concert, sense perjuí que puga tornar a iniciar nou expedient, en el temps i forma establits en l'Orde 7/2013, de 30 de gener, per a qualsevol altre curs acadèmic posterior, o bé, s'iniciarà l'oportú expedient, de conformitat amb l'article 62 de la LODE i articles 51 i següents del Reglament de Normes Bàsiques de Concerts Educatius.  
  
  
Sext. Documentació que s'ha d'aportar prèvia a la firma del document administratiu  
Els titulars dels centres privats beneficiaris d'una resolució totalment o parcialment estimatòria d'un expedient de renovació, incorporació, modificació o pròrroga de convenis i concerts educatius hauran d'aportar, amb caràcter previ a la firma del corresponent document administratiu, el que establix l'article 10 de l'Orde 7/2013, de 30 de gener:  
6.1. Document «Comunicació de la targeta acreditativa» de persones jurídiques i entitats en general, on consta el codi d'identificació fiscal (CIF) del titular del centre. En el cas que el titular siga una persona física s'haurà d'aportar fotocòpia compulsada del DNI o haver autoritzat expressament a l'òrgan competent, en la sol·licitud del concert, perquè puga demanar d'ofici la consulta/verificació del DNI a l'Agència de Tecnologia i Certificació Electrònica.  
6.2. Certificació actualitzada, amb un màxim d'antelació d'un mes respecte al moment de la presentació, de la Tresoreria General de la Seguretat Social acreditativa de la inscripció de l'empresa en la Seguretat Social, amb expressió del nombre de treballadors donats d'alta, en la qual coincidiran les dades de l'empresa amb les del titular del centre docent.  
6.3. En els casos que siga requerit expressament per l'Administració hauran de presentar la documentació per a efectuar l'acreditació relativa al fet que el titular del centre es troba al corrent en els seus obligacions tributàries i davant la Seguretat Social referida en l'article anterior.  
  
6.4. Els titulars dels centres que no es troben en els supòsits d'exempció de l'article 82 del text refós de la Llei reguladora de les hisendes locals aprovat pel Reial Decret Legislatiu 2/2004, de 5 de març (BOE 59 de 9 de març), hauran de presentar, davant de la direcció territorial competent en matèria educativa corresponent, l'últim rebut de l'Impost d'Activitats Econòmiques. Els titulars subjectes a exempció hauran d'omplir la casella corresponent a la declaració jurada, en l'imprés de sol·licitud de l'annex I de l'Orde Orde 7/2013, de 30 de gener.  
  
Així mateix s'ha de justificar que continuen mantenint la titularitat del centre. Per al cas que la representació de la titularitat del centre s'haja modificat, hauran d'aportar el corresponent poder de representació de la persona firmant del document administratiu.  
  
Sèptim. Terminis de formalització del document administratiu  
Les incorporacions, renovacions, modificacions i pròrrogues de convenis o concerts que es resolen per la present resolució s'han de formalitzar en els corresponents documents administratius, d'acord amb els models aprovats per l'Orde 7/2013 de 30 de gener, en el mes següent a la publicació de la present resolució, en les dependències de la direcció territorial amb competències en matèria educativa. A este efecte, els directors territorials hauran de notificar a les persones interessades el dia i l'hora en què hagen de subscriure el document administratiu, que haurà de ser firmat pel director territorial corresponent, per delegació del conseller o consellera amb competències en matèria educativa i el titular del centre docent o persona que exercisca la representació legal degudament acreditats.  
Si el titular del centre docent, sense causa justificada, no subscriu el document administratiu dins del termini establit, perdrà el dret a la subscripció d'este document.  
  
Octau. Inscripcions  
Les resolucions dels expedients d'incorporació, renovació, modificació i pròrroga dels convenis i concerts educatius continguts en la present resolució s'han d'inscriure en el Registre de Centres Docents de la Comunitat Valenciana.  
  
Nové. Annexos  
1. Annex I. S'indiquen els centres educatius i els nivells objecte de la resolució amb el detall que consta en la nota informativa d'este.  
2. Annex II. S'indiquen els centres educatius i nivells que han patit variació en el nombre d'unitats concertades en el curs 2013-2014 respecte al curs 2012-2013.  
  
Deu. Data d'efectes  
La present resolució tindrà efectes des de la data en què es dicta, sense perjuí del que disposa l'apartat segon de la present resolució.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, de 27.11.92) i els articles 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa (BOE 167, de 14.07.98), el present acte, que posa fi a la via administrativa, podrà ser recorregut potestativament en reposició o bé s'hi podrà plantejar directament recurs contenciós administratiu, en els terminis i davant dels òrgans que s'indiquen a continuació:  
1. El recurs de reposició s'ha d'interposar davant del conseller o consellera amb competències en matèria educativa en el termini d'un mes a comptar de l'endemà de publicació.  
2. El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 31 de juliol de 2013.- La consellera d'Educació, Cultura i Esport: María José Catalá Verdet